Yoana Antida Thouret, kwa Kifaransa: Jeanne Antide; (Sancey-le-Long, Ufaransa, 27 Novemba 1765 - Napoli, Italia, 24 Agosti 1826) alikuwa mtawa wa Kanisa Katoliki aliyeanzisha shirika la Masista wa Upendo wa Kimungu. Anaheshimiwa kama mtakatifu bikira. Sikukuu yake inaadhimishwa kila mwaka tarehe ya kifo chake. Yoana Antida alizaliwa Sancey-le-Long tarehe 27 Novemba 1765. Alipofikia umri wa miaka 22 alijiunga na Masista wa Huruma wa mt. Vinsenti wa Paulo huko Paris, lakini wakati wa Mapinduzi ya Kifaransa aliishi uhamishoni Uswisi na Ujerumani, baada ya kulazimika kuacha shirika mwaka 1789. Mwaka 1797 alirudi Ufaransa alipoanzisha shule kwa wasichana fukara. Mwaka 1799 alianzisha shirika lingine huko Besançon, kwa msaada wa Letizia Ramolino, mama wa Napoleon Bonaparte. Shirika jipya lilienea haraka hata nje ya Ufaransa, katika nchi za Savoy, Uswisi na Italia. Mwaka 1819, shirika lake lilikubaliwa na Papa Pius VII na kupewa fadhili ya kutokuwa chini ya askofu wa jimbo. Hiyo ilisababisha upinzani askofu wa Besançon, Gabriel Cortois de Pressigny, mwenye mwelekeo wa Ugalikani. Hivyo Yoana alihamia Italia, alikofariki katika monasteri Regina Coeli, Napoli, tarehe 24 Agosti 1826.